SKA oorhandig MeerKAT-foto’s aan ministerFoto: ’n Galaksie wat 230 miljoen ligjare weg van die aarde is, met ’n foto deur gewone lig (links) en ’n radiobeeld (regs). Afgevaardigdes van die Square Kilometre Array (SKA), ŉ groot multi-radioteleskoopprojek wat in Australië en Suid-Afrika gebou sal word, het tydens die minister van Wetenskap en Tegnologie, Naledi Pandor, se begrotingstoespraak in die parlement verskeie unieke foto’s aan haar oorhandig wat deur die MeerKAT se bestaande 32 antennas geneem is. Pandor het Dinsdag ŉ uitstalling by die Iziko-museum in Kaapstad besoek, waar SKA saam met ander uitstallers van hul projekte uitgestal het. Die minister het dié uitstalling besoek voordat sy die begrotingsrede in die parlement gelewer het. Onder die foto’s is die eerste radiobeeld van ’n spiraalgalaksie waarvan die sigbare lig- en radiogolwe die galaksie (sterrestelsel) 230 miljoen jaar gelede verlaat het om die aarde nou reeds te bereik het. Pandor het ook aangekondig dat R693 miljoen uit die Nasionale Navorsings-, Ontwikkelings- en Ondersteuningsprogram aan die Nasionale Navorsingstigting oorgedra gaan word om te verseker dat MeerKAT as hoogste prioriteit voltooi word. Die eindplan is dat MeerKAT deel van die SKA sal wees.